ഫ്രഞ്ച് പ്രസിഡന്റ് ഇമ്മാനുവല് മാക്രോണിന് നേരെ മുട്ടയെറിഞ്ഞു പ്രതിഷേധം ലിയോണിലെ ഒരു പൊതുപരിപാടിയില് പങ്കെടുക്കുന്നതിനിടെ ഫ്രഞ്ച് പ്രസിഡന്റ് ഇമ്മാനുവല് മാക്രോണിന് നേരെ മുട്ടയേറ്. മാക്രോണിന് നേരെ മുട്ട എറിയുന്നതിന്റെ വീഡിയോ ഫ്രഞ്ച് പ്രസിദ്ധീകരണമായ ലിയോണ് മാഗ് ട്വിറ്ററില് പങ്കുവെച്ചിരുന്നു. ആള്ക്കൂട്ടത്തില് ഒരാളെ പോലീസ് തടഞ്ഞു നിര്ത്തുന്നതും മാക്രോണിന്റെ തോളില് മുട്ട പതിയ്ക്കുന്നതുമാണ് വീഡിയോയില് ഉള്ളത്. വിപ്ലവം ജയിക്കട്ടെ എന്ന മുദ്രാവാക്യത്തോടെയായിരുന്നു പ്രതിഷേധം. ലിയോണിലെ ഒരു ഭക്ഷ്യ പരിപാടിയില് പങ്കെടുക്കാന് എത്തിയതായിരുന്നു മാക്രോണ്. മുട്ടയേറ് പ്രതിഷേധപ്രകടനം നടത്തിയ ആളെ ഫ്രഞ്ച് പോലീസ് കസ്റ്റഡിയിലെടുത്തതായാണ് വിവരം. വീഡിയോ വ്യാപകമായി പ്രചരിച്ചതോടെ പ്രതികരണവുമായി മാക്രോണിന്റെ മാദ്ധ്യമ പ്രതിനിധിയും എത്തി. സംഭവത്തിന് പിന്നിലെ പ്രേരണ വ്യക്തമല്ല. ഒരാള് മുട്ടയെറിയുന്നതായി കണ്ടുവെന്നും എന്നാല് അയാള് മുദ്രാവാക്യം ഒന്നും തന്നെ വിളിച്ചില്ലെന്നും അദ്ദേഹം പറഞ്ഞു. 2017ലും മാക്രോണിനെതിരെ സമാനമായ സംഭവം അരങ്ങേറിയിരുന്നു. അന്ന് മാക്രോണിന്റെ തലയില് മുട്ട പതിച്ചു. ഏതാനും മാസങ്ങള്ക്ക് മുന്പ് നടന്ന ഒരു ഔദ്യോഗിക പരിപാടിയ്ക്കിടെ മാക്രോണിന്റെ മുഖത്ത് യുവാവ് അടിച്ചതും വിവാദമായിരുന്നു.